Fjárhagsáætlun Reykjavíkurborgar fyrir árið 2020 og fimm ára áætlun til 2024 var samþykkt á fundi borgarstjórnar í kvöld . Meirihlutinn segir að mikil áhersla sé lögð á græn verkefni borgarinn í fjárhagsáætlun fyrir næsta ár , þar sem alls er gert ráð fyrir 4,6 milljörðum til grænna fjárfestinga . Auk þess verði framlög til skóla og velferðarmála aukin , að því er segir í tilkynningu frá Reykjavíkurborg . Þar segir enn fremur að í samþykktum breytingatillögum séu framlög aukin til samgöngusamninga , græns bókhalds , hinsegin félagsmiðstöðvar og fjölgunar fartölva og tæknibúnaðar í leikskólum , grunnskólum og frístundaþjónustu . „ Framlög eru einnig aukin til velferðarmála vegna neyðarskýlis við Grandagarð , foreldraþjálfunar og nýrra stöðugilda í barnavernd . Að auki var samþykkt að halda áfram verkefninu Tinnu sem hefur að markmiði að styðja unga einstæða foreldra og framlög til Bataskólans samþykkt , “ segir í tilkynningunni . Áætlunin endurspegli óvissu í efnahagslífinu Dagur B. Eggertsson borgarstjóri segir að áætlunin endurspegli þó ákveðna óvissu sem uppi er í efnahagslífinu : „ Staðan í efnahagslífinu krefst þess að við séum enn betur á varðbergi gagnvart efnahagsumhverfinu . Við mætum samdrætti með traustri fjármálastjórn , hóflegri hagræðingarkröfu en líka metnaðarfullri fjárfestingaráætlun borgarsjóðs og borgarfyrirtækja , meðal annars með öflugri uppbyggingu í húsnæðismálum . Þannig beitum við styrk borgarinnar til að hafa jákvæð áhrif á hagkerfið , “ segir Dagur og bætir við . „ Á næsta ári stígum við einnig stór skref við að brúa bilið á milli fæðingarorlofs og leikskóla og ný verkefni á sviði velferðar verða áberandi eins og innleiðing NPA og nýtt stuðningsnet í þjónustu við börn og fjölskyldur . “ Meðal helstu fjárfestinga Reykjavíkurborgar á næsta ári er uppbygging íþróttamannvirkja , ekki síst í Breiðholti og Úlfarsárdal , á svæðum ÍR í Suður-Mjódd þar sem verið er að byggja fjölnota íþróttahús og frjálsíþróttaaðstöðu , og athafnasvæði Fram í Úlfarsárdal þar sem skóflustunga hefur þegar verið tekin að fjölnota íþróttahúsi , knattspyrnustúku og keppnisvelli en þar er að auki verið að byggja útisundlaug og menningarmiðstöð . Laugavegur verður einnig gerður að varanlegri göngugötu og Hlemmtorg verður endurgert á næstu árum . Fjárhagsáætlun Reykjavíkurborgar fyrir árið 2020 gerir ráð fyrir 2,5 milljarða króna afgangi af A-hluta og að rekstrarniðurstaða samstæðu borgarinnar , A-hluta og B-hluta , verði jákvæð um 13 milljarða króna .